**Eurovision – Australia Decides** er en årlig sangkonkurranse som arrangeres av den australske allmennkringkasteren Special Broadcasting Service (SBS) i samarbeid med produksjonspartneren Blink TV. Den første utgaven ble sendt i 2019, og vinneren får representere Australia i Eurovision Song Contest.

Bakgrunn
--------

Utdypende artikkel: Australia i Eurovision Song Contest

Australia debuterte i Eurovision Song Contest i 2015 etter en spesialinvitasjon fra Den europeiske kringkastingsunion (EBU). Deltakelsen var i utgangspunktet tenkt som en engangshendelse.

Den gode plasseringen, kombinert med Australias engasjement, gjorde at EBU lot landet få delta på nytt i Eurovision Song Contest 2016 i Stockholm. Der holdt australske Dami Im på å vinne hele konkurransen, men endte til slutt på en andreplass bak Ukrainas Jamala og «1944». Den sterke plasseringen gjorde at EBU lot Australia delta også i 2017, og deretter signerte Australia en avtale med EBU som sikrer australsk deltakelse frem til 2023.

Australias artister og bidrag fra 2015 til 2018 ble internt utvalgt av SBS. I september 2018 kunngjorde imidlertid kringkasteren at den ville arrangere en nasjonal sangkonkurranse fra og med 2019 for å velge landets bidrag. Konkurransen fikk navnet *Eurovision – Australia Decides*.

Etter at Eurovision Song Contest 2020 ble avlyst, ble det likevel ikke noen finale i 2021. I stedet besluttet SBS at Montaigne, som skulle vært med i 2020, fikk representere landet med en ny låt. Hun deltok med «Technicolour», men låten ble slått ut i semifinalen. Dette var første gang siden debuten at Australia ikke nådde en finale.

Høsten 2022 kunngjorde SBS at den ikke ville arranger*e Eurovision – Australia Decides* for å velge landets bidrag til Eurovision Song Contest 2023 i Liverpool. I stedet velges landets bidrag internt av SBS.

Format
------

SBS inviterer låtskrivere til å levere inn bidrag til konkurransen, og velger ti av de innsendt bidragene til å delta i finalen. Finalen har blitt sendt direkte fra byen Gold Coast i Australia en lørdag i februar. Vinneren kåres ved en kombinasjon av 50 prosent fagjury og 50 prosent telefonavstemning.

Vinnere
-------

| År | Sang | Artist | Plass i ESC |
| --- | --- | --- | --- |
| 2019 | «Zero Gravity» | Kate Miller-Heidke | 9. |
| 2020 | «Don't Break Me» | Montaigne | Avlyst |
| 2022 | «Not the Same» | Sheldon Riley | 15. |

I 2021 ble det ikke holdt noen konkurranse. I stedet fikk 2020-vinneren Montaigne representere Australia på nytt, med en ny sang. 

Noter
1. ↑  Eurovision Song Contest 2020 ble avlyst på grunn av koronaviruspandemien i Europa vinteren 2020

Referanser
----------

1. ↑  «Australia to compete in the 2015 Eurovision Song Contest». *Eurovision.tv* **(engelsk)**. Besøkt 4. desember 2016.
2. ↑  «Australia secures a spot in Eurovision until 2023». *Aussievision | Eurovision from Down Under* **(engelsk)**. 13. februar 2019. Besøkt 8. februar 2020.
3. 1 2  «We're opening our song submission for Eurovision 2019!». *SBS*. oktober 2018. Besøkt 8. februar 2020.
4. 1 2  Diaz, Sebastian (14. november 2022). «Australia Decides no more: SBS opts for an internal selection in 2023». *wiwibloggs* **(engelsk)**. Besøkt 12. februar 2023.
5. ↑  Roberts, Dale (1. februar 2023). «SBS provide update on Australia at Eurovision 2023». *aussievision* **(engelsk)**. Besøkt 12. februar 2023.